**Főváros Napja – Ünnepi közgyűlés**

**Főpolgármesteri beszéd**

Tisztelt Ünnepi Közgyűlés!

Tisztelt Ünnepeltek, Képviselőtársaim, Polgármester Urak, Kedves Vendégek!

Azért gyűltünk ma össze, hogy megünnepeljük a magyar nemzet fővárosának születését, Budapest 144. évvel ezelőtti egyesítését, valamint a város kiváló személyiségeit, kitüntetettjeit.

Budapest egyesítése a magyar nemzet egyik legfontosabb sikertörténete. Az egységes Budapest gondolata reformkori gyökerekre vezethető vissza: Széchenyi István 1831-ben a Világ című alkotásában használta először ezt a kifejezést. A szintén az 1830-as években általa írt Buda-pesti por és sár című könyvében arról elmélkedett, hogy a majdan egyesülő „*két testvérváros mily kifejlésre képes*”. A Világ című művében pedig úgy fogalmazott: „*Milyen haszon áradna ebből az egyesülésből, milyen virágzó fővárosa lenne Magyarországnak rövid idő múlva!*" A három város – Pest, Buda és Óbuda – Budapestként való integrálását Széchenyin kívül a reformellenzék több jeles képviselője, így elsősorban Kossuth Lajos is pártolta.

A szabadságharc során, 1849. június 24-én, szinte az utolsó pillanatban végül is sor került a városegyesítés hivatalos deklarálására, és bár a szabadságharc leverése után, a neoabszolutizmus idején visszaállították a városok különállását, de az egyesülési folyamat mégsem szakadt meg véglegesen. A bécsi hatalom 1850-ben Pestet és Budát egy közigazgatási kerületbe vonta össze, majd egy adókerületként határozta meg. 1868-ban a városok mint külön tankerületek felett közös iskolatanácsot alakítottak, egységes felügyeleti jogkörrel. Az egységesítés egyik legfontosabb előzményeként az 1870. évi X. törvénnyel életre hívták a Fővárosi Közmunkák Tanácsát – hozzáteszem, ma sem ártana egy ilyen –, amely a három város infrastrukturális fejlesztéséért és a várostervezésért felelős állami szervként, benne a főváros vezető képviselőivel immár de facto egységként kezelte Pestet, Budát és Óbudát. A kiegyezést követően önállósuló Magyarország méltó fővárosra tartott igényt, amely kizárólag az egyesített Budapest formájában valósulhatott meg.

Az akkor 54 ezer lakosú Buda, a 200 ezer lakosú Pest, és 16 ezer lakosú Ó-Buda mezőváros, valamint a Margit-sziget Buda-Pest főváros név alatti egy törvényhatósággá egyesítéséről az 1872. évi XXXVI. törvénycikk rendelkezett. A törvény egyebek között rögzítette, hogy *„Önkormányzati jogánál fogva a főváros saját belügyeiben önállólag intézkedik, határoz és szabályrendeletet alkot, s határozatait és szabályrendeleteit saját közegei által hajtja végre…”* Az egy évig tartó egyesítési folyamat hivatalosan az 1873. november 17-i díszközgyűléssel ért véget, épp erre emlékeztet bennünket a főváros ünnepnapja, ma is ünnepelünk.

Tisztelt Hölgyeim és Uraim!

A főváros egyesítése megnyitotta az utat Budapest nagyvárossá alakítása előtt, elősegítette az ipar és a kereskedelem gyors és nagyarányú növekedését, a közintézmények kialakítását és fejlődését. A főváros lakossága 1890-re 492 ezer főre emelkedett. Míg 1870-ben Pest-Buda még a tizenhetedik volt az európai nagyvárosok sorrendjében, 1900-ban Budapest már a nyolcadik helyen állt. Az Andrássy-kormány még az egyesítés előtt terveket készített egy modern nagyváros létesítésére, a Duna-partok rendezésére, hidak, utak, kikötők, közraktárak építésére. A cél érdekében – ma már alig értelmezhető az összeg, akkor nagyon soknak számított – 24 millió forintos állami kölcsönnel állami pénzalapot hoztak létre.

Budapest 1873 utáni, nagyjából a millenniumig tartó töretlen, nagyvárosi fejlődése, a város küllemének látványos és gyors ütemű átalakulásával kivívta a városlakók és az ide látogatók elismerését és bámulatát egyaránt. Egy-két évtized leforgása alatt európai mércével mérve is impozáns fejlesztések valósultak meg: megépült a Sugárút, a mai Andrássy út neoreneszánsz bérpalotáival és jellegzetes, kulturális célú középületeivel; ott kapott helyet Ybl Miklós Operaháza 1884-ben, a régi Műcsarnok 1877-ben, a régi Zeneakadémia 1879-ben, de a Képzőművészeti Főiskola is.

Az egyre növekvő városban különösen a tömegközlekedés fejlesztésére kellett hangsúlyt fektetni, ebben a mai állapotok sem különböznek nagyobb mértékben. 1874-ben adták át a fogaskerekű vasutat, 1877-ben megnyílt a Nyugati, 1884-ben pedig a Keleti pályaudvar. 1887-ben az országban elsőként megindult a fővárosban a villamosközlekedés.

Budapest egyesítése után hét évvel született meg Budapest első árvízvédelmi szabályrendelete – a téma mai is aktuális–, 1890-ben a főváros megmagasította a belső rakpartok felső támfalait.

Az egyesítést követő rohamos fejlődés eredményeként a város képe látványosan megváltozott: egyik évről a másikra nőttek ki a semmiből egész városrészek sokemeletes bérpalotákkal, üzletekkel, forgalmas utcákkal. A külső Erzsébetváros egy részét például csak „Csikágó” néven emlegették éppen a gyorsan felépülő amerikai nagyvárosok szabályaira emlékeztető háztömbjeire és sakktáblaszerű utcahálózatára utalva.

Budapest mára már a magyar nemzet politikai, kulturális, kereskedelmi, ipari és közlekedési központjává, behelyettesíthetetlen szívévé vált. A magyar nemzeti össztermék közel 40 százalékát állítja elő ez a város. Budapest Közép-Európa legmozgalmasabb, legizgalmasabb és legszebb nagyvárosa, már kiváló földrajzi adottságaival is jelentős turisztikai célpont.

A legélhetőbb városok protokoll-listáján a magyar nemzet fővárosa egyre előkelőbb helyet ér el, a rendszerváltó országok fővárosai közül több listán a legjobb helyezést.

Fontos kiemelni az Európát sújtó migrációs válság miatt, hogy Budapest mindemellett biztonságos város is: egyelőre nincsenek – a kormány és a városvezetés elszántsága és reményei szerint nem is lesznek – könnyen radikalizálható társadalmi csoportok, az ország és a főváros eddig nem került a terroristák célkeresztjébe. Kijelenthető, hogy Budapest és Magyarország mára jóval biztonságosabb, mint jó pár terrorizmusnak kitett nyugati ország és nagyváros. Nem csoda, hogy a brit külügyminisztérium elemzése hazánkat a tíz legbiztonságosabb turistacélpont közé sorolta, kiemelve – nem mellesleg – Budapest építészeti szépségeit és az ország lenyűgöző vidékét általában. Tegyük hozzá, soha ne kiabáljuk el kedvezőbb sorsunkat, és soha ne legyünk elbizakodottak. Reális veszélyről van szó, amit nem szabad alábecsülni, különösen pedig elbagatellizálni.

A város mai vezetésének nem lehet más a célja – nincs is más –, minthogy újabb fejezetekkel gazdagítsa a főváros sikertörténetét. 2010-ben hivatalba lépve két évtizednyi megkérdőjelezhető szervezettséget, átláthatóságot, létező működési zavarokat, súrlódásokat kellett leküzdenünk, úrrá lennünk ezeken, megküzdve azzal az örökséggel, ami tényszerűen ránk maradt.

Új szellemiséggel új lendületet kellett adni a főváros fejlődésének – a rendre, a közjó érdekében pozitív értelemben vett rendre, a rendszerelvűségre, a biztonságra alapozva. Azt a világos és egyértelmű célt tűztük ki, hogy segítsünk megoldani a budapestiek kényelmesebb életét akár évtizedek óta keserítő problémákkal egyetemben, befejezzük azokat a beruházásokat, amelyekkel hosszú évek óta hitegették a fővárosiakat, és egy élhető, kellemesebb és biztonságosabb várost teremtenünk, ahol jobb élni, ahová érdemes idelátogatni és öröm visszajönni is.

Néhány eredményt szeretnék csak megemlíteni az elmúlt hét év munkái közül: befejeztük és átadtuk a 4-es metrót, ahol tévedés ne essék, nem beszélhetünk egy majdnem befejezett projektről, négy évet kellett dolgoznunk rajta, komoly erőfeszítések árán módosítva a 2010 előtt a város szempontjából előnytelenül, az EU Csalás Elleni Hivatala szerint nem egy esetben szabálytalanul megkötött szerződéseket, tízmilliárdokat visszaszerezve a fővárosnak. Megújítottuk Buda szívét, a Széll Kálmán teret, elkészült a budai fonódó villamoshálózat. Felújítottuk az 1-es és a 3-as villamos vonalát, előbbit átvezettük a Rákóczi hídon, amiért tulajdonképp a Rákóczi híd elsősorban épült, annak idején egyébként állami beruházásként, most pedig a kelenföldi metróvégállomásig hosszabbítjuk ezt meg. Folyamatosan modernizáljuk a közösségi közlekedés 2010-ben teljesen elavult járműparkját, forgalomba állítottuk a CAF villamosokat – köztük a világ leghosszabb, rekorder villamosait –, környezetkímélő, alacsonypadlós buszokat, felsővezeték nélkül is közlekedni képes trolikat szereztünk be.

Megvalósítottuk a főváros szinte százszázalékos csatornázottságát, ezzel negyvenezer fővárosi életkörülményein sikerült jelentősen javítanunk. Hároméves faültetési programot hirdettünk, amelynek eredményeként mintegy tízezer új fával gazdagodik Budapest. Külön ironikus, de jellemzően meg kell említsem, hogy amikor bejelentettük a nagyszabású faültetést, volt olyan civilnek nevezett csoport, amelyik tüntetett a faültetések ellen. Folytatjuk az állatkert és a Margit-sziget általunk elhatározott fejlesztési programját. A főváros támogatásával, a városrészekkel együttműködve több sikeres kerületi városrehabilitációs fejlesztés valósulhatott meg: például a TÉR-KÖZ programunknak köszönhetően így újult meg Nyugati tér, a kőbányai Újhegy-sétány, a ferencvárosi Nehru-part vagy a józsefvárosi Palotanegyed, hogy a teljesség igénye nélkül mondjak példákat. És köszönetet kell mondjak a kerületeknek és a kerületi polgármestereknek. Legtöbbjük erősíti a sorsközösséget, együttműködő. Érdekes és egyelőre megmagyarázhatatlan kivétel lehet ez alól a III. kerület, amely 2010 óta sok támogatást kapott a Fővárostól, de valamilyen okból az óbudaiak erről évek óta nem nagyon értesülhetnek a helyi újságból. A Főváros honlapjáról ezután már igen.

A ciklus két legnagyobb beruházását tekintve is sikerült előrelépnünk. Hosszú előkészítés után megkezdtük a 3-as metró felújítását, amely országos jelentőségű, hiszen több utast szállít naponta, mint a MÁV országosan. Első ütemben az északi szakasz hat megállóját újítjuk fel, valamint az alagutat teljes hosszában.

A beruházás révén olyan metrót kapnak vissza a budapestiek, amely biztonságosan fogja szállítani az utasokat a következő 25-30 évben. Vannak persze ennek a felújításnak is esküdt ellenségei, akik azzal sem törődve támadják a munkálatokat, hogy visszatérően az egész város előtt nevetségessé teszik magukat. El kell mondjam itt röviden, hogy komoly téma és feszültségforrás lett az akadálymentesítés. Amennyire csak anyagi lehetőségünkből telik, gondoskodunk az erre rászorulók, a mozgássérültek közlekedésének biztosításáról, hangsúlyozom, a falig elmegyünk. Azzal a kérdéssel állunk szemben, hogy amennyiben ez a legmagasabb színvonalon és százszázalékos mértékben nem történhet meg, akkor tehát az a kérdés, ha ez így van, akkor ne újítsuk fel a hármas metrót? Hozzáteszem, amikor elődeink a kettes metrót felújították, a nyolc mélyállomás közül összesen egyre építettek liftet. Nálunk ez az arány lényegesen magasabb.

Az árvízvédelem terén is sikerült előre lépnünk. A Csillaghegyi-öblözetben első szakaszban az Aranyhegyi-árkot fogjuk levédeni, ezzel komoly védelmet biztosítva az egész Római, más nevén Pók utcai lakótelepen élőknek, de hamarosan megoldódik de facto a Barát-patak és a pünkösdfürdői csomópont problémája. A parttal párhuzamos szakaszról pedig újra kinyitottuk a tiltakozók kedvéért a szakmai vitát, amit a következő néhány hónapban a szakma jeles képviselői folytathatnak le egymással. Bár megkérdőjelezhető a minden szempontból való indokoltsága, de a főváros újabb, részletes összehasonlító szakvéleményt készíttet közben a Nánási úti változat vonatkozásában is.

Annál több vita projekt esetében még nem volt a rendszerváltás óta, mint a Csillaghegyi-öblözetnél.

Tisztelt Kitüntetettek!

A főváros napjának ünnepe akkor lehet teljes, ha megünnepeljük legjelesebb polgárainkat, akik munkásságukkal, szorgalmukkal, tehetségükkel, morális mércéjükkel Budapestet és a Főváros közösségét szolgálták. Tiszteletünket és hálánkat fejezzük most ki a kitüntető címek átadásával azért, mert legkiválóbbjaink, Önök nagy mértékben hozzájárultak a nemzet fővárosa felemelkedéséhez, fejlődéséhez, hírnevének öregbítéséhez.

Köszönjük eddigi munkájukat, amelyekkel városunkat gazdagították, közösségünket erősítették. A nemzet fővárosa a továbbiakban is számít Önökre! Engedjék meg, hogy egészséget, sok erőt és rendíthetetlen hitet kívánjak további életükhöz és munkájukhoz.

Szívből és őszintén gratulálok valamennyiüknek!